CELEX: 32020R0145
Language: sl
Date: 2020-02-03 00:00:00
Title: Izvedbena uredba Komisije (EU) 2020/145 z dne 3. februarja 2020 o spremembi Izvedbene uredbe (EU) št. 433/2012 o določitvi podrobnih pravil za uporabo Uredbe (EU) št. 1236/2010 Evropskega parlamenta in Sveta glede pošiljanja poročil in informacij Komisiji za ribištvo severovzhodnega Atlantika

4.2.2020   
               
               
                  SL
               
               
                  Uradni list Evropske unije
               
               
                  L 31/1
               
            
         IZVEDBENA UREDBA KOMISIJE (EU) 2020/145
         z dne 3. februarja 2020
         o spremembi Izvedbene uredbe (EU) št. 433/2012 o določitvi podrobnih pravil za uporabo Uredbe (EU) št. 1236/2010 Evropskega parlamenta in Sveta glede pošiljanja poročil in informacij Komisiji za ribištvo severovzhodnega Atlantika
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1236/2010 Evropskega parlamenta in Sveta z dne 15. decembra 2010 o sistemu nadzora in izvrševanja, ki se uporablja na območju Konvencije o prihodnjem večstranskem sodelovanju v ribištvu severovzhodnega Atlantika, in razveljavitvi Uredbe Sveta (ES) št. 2791/1999 (1) ter zlasti členov 9 in 11 Uredbe,
         ob upoštevanju naslednjega:
         
                     (1)
                  
                  
                     Uredba (EU) št. 1236/2010 določa nekatere posebne nadzorne ukrepe za spremljanje ribolovnih dejavnosti Unije na območju, ki ga pokriva Komisija za ribištvo severovzhodnega Atlantika (v nadaljnjem besedilu: NEAFC). Podrobna pravila za uporabo Uredbe (EU) št. 1236/2010 so bila določena z Izvedbeno uredbo Komisije (EU) št. 433/2012 (2).
                  
               
                     (2)
                  
                  
                     V skladu s členom 12(2) Uredbe (EU) št. 1236/2010 države članice zagotovijo, da so poročila in informacije, ki se pošljejo sekretarju NEAFC, v skladu z oblikami za izmenjavo podatkov in sistemi za sporočanje podatkov, določenimi v skladu s členom 16 Izvedbene uredbe (EU) št. 433/2012.
                  
               
                     (3)
                  
                  
                     NEAFC se je na letnem zasedanju leta 2018 dogovorila o novem sistemu za elektronsko poročanje za sporočanje podatkov med pogodbenicami in sekretariatom NEAFC na podlagi standarda UN/FLUX (3). NEAFC je sklenila, da bo Evropska unija prva pogodbenica NEAFC, ki bo izvajala novi sistem za elektronsko poročanje. Ko bo Komisija obvestila sekretariat NEAFC, da je pripravljena na začetek izvajanja novega sistema poročanja, in bo NEAFC ugotovila, da so tehnične priprave za uporabo standarda UN/FLUX zaključene, bo NEAFC določila datum za začetek uporabljanja novega standarda za izmenjavo podatkov. Novi sistem poročanja se bo najprej uporabljal med EU in sekretariatom NEAFC, druge pogodbenice pa ga bodo morale začeti izvajati najkasneje v dveh letih po začetku veljavnosti.
                  
               
                     (4)
                  
                  
                     Izvajanje novega elektronskega sistema za poročanje zahteva pripravljalno delo na ravni Komisije in držav članic. Da bi se izognili nepotrebnim zamudam pri izvajanju novega sistema poročanja, je treba določiti datum, do katerega bi morale biti zadevne države članice sposobne izvajati nove formate za izmenjavo podatkov in sisteme za sporočanje podatkov.
                  
               
                     (5)
                  
                  
                     Komisija bo sporočila datum začetka izvajanja novega sistema za elektronsko poročanje državam članicam, ko bo NEAFC sprejela sklep v ta namen.
                  
               
                     (6)
                  
                  
                     Izvedbeno uredbo (EU) št. 433/2012 je zato treba ustrezno spremeniti.
                  
               
                     (7)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Člen 16 Izvedbene uredbe (EU) št. 433/2012 se nadomesti z naslednjim:
            
               
                  „Člen 16
                  
                  Sporočanje sekretarju NEAFC
                  
                     1.   Oblike za izmenjavo podatkov in sistemi za sporočanje podatkov iz člena 12(2) Uredbe (EU) št. 1236/2010, ki se uporabljajo za pošiljanje poročil in informacij sekretarju NEAFC, še naprej izpolnjujejo pravila iz Priloge X k tej uredbi, in sicer do datuma iz odstavka 3; ustrezne kode, ki se uporabljajo pri komunikaciji s sekretarjem NEAFC, so določene v Prilogi XI.
                  
                  
                     2.   Države članice do 1. novembra 2020 končajo vse potrebne tehnične priprave, ki bodo omogočile uporabo naslednjih oblik za izmenjavo podatkov in sistemov za sporočanje podatkov za pošiljanje poročil in informacij sekretarju NEAFC:
                     
                                 (a)
                              
                              
                                 Izmenjava podatkov iz ribolovnega ladijskega dnevnika, predhodnih uradnih obvestil, podatkov iz deklaracije o pretovarjanju in podatkov iz deklaracije o iztovarjanju je v obliki definicijske shema protokola XML za domeno ribolovnih dejavnosti na podlagi standarda UN/FLUX P1000-3. Izmenjava podatkov je skladna z izvedbenim dokumentom za ribolovne dejavnosti FLUX, ki ga je sprejela NEAFC.
                              
                           
                                 (b)
                              
                              
                                 Sporočanje podatkov iz sistema za spremljanje plovil je v obliki definicijske sheme protokola XML za domeno položaja plovila na podlagi standarda UN/CEFACT P1000-7. Izmenjava podatkov je v skladu z izvedbenim dokumentom za položaj plovila FLUX, ki ga je sprejela NEAFC.
                              
                           
                  
                     3.   Države članice uporabljajo oblike za izmenjavo podatkov in sisteme za sporočanje podatkov iz odstavka 2 od datuma, ki ga bo sporočila Komisija po tem, ko bo o tem odločala NEAFC. Izmenjava podatkov je skladna z izvedbenimi dokumenti FLUX, ki jih je sprejela NEAFC.
                  
                  
                     4.   Z odstopanjem od odstavkov 1 in 3 lahko države članice od začetka veljavnosti te uredbe uporabljajo obliko izmenjave podatkov iz odstavka 2(b) za sporočanje podatkov sistema za spremljanje plovil. Države članice obvestijo Komisijo o datumu, od katerega se bo uporabljala nova oblika za izmenjavo podatkov.“
                  
               
            
         
         
            Člen 2
            Ta uredba začne veljati sedmi dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 3. februarja 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 348, 31.12.2010, str. 17.
         
            (2)  Izvedbena uredba Komisije (EU) št. 433/2012 z dne 23. maja 2012 o določitvi podrobnih pravil za uporabo Uredbe (EU) št. 1236/2010 Evropskega parlamenta in Sveta o sistemu nadzora in izvrševanja, ki se uporablja na območju Konvencije o prihodnjem večstranskem sodelovanju v ribištvu severovzhodnega Atlantika (UL L 136, 25.5.2012, str. 41).
         
            (3)  Poročilo o 37. letnem zasedanju NEAFC (13. do 16. novembra 2018), točka 12.7.